HELYI IPARŰZÉSI ADÓ

LÉTREHOZVA: 2023. MÁJUS 25.

**Tisztelt vállalkozók, vállalkozások, könyvelők, az adóbevallás benyújtására és a keletkező adófizetési kötelezettség teljesítésére nyitva álló határidő 2023. május 31-én lejár.**

**Ebben az évben jogszabály változás miatt, az „új típusú” egyszerűsített adózást választó adózóknak a nyilatkozat megtétele (adóbevallásban) és az adóelőleg egy összegben történő megfizetésének határideje szintén 2023. május 31. napja.**

Felhívom a figyelmét arra, hogy az adóbevallást abban az esetben is be kell nyújtani, ha bevétele nem volt vagy, ha adóját megfizette.

Az aktuális adószámlát az E-Önkormányzati Portálon <https://ohp-20.asp.lgov.hu/nyitolap> keresztül is megtekintheti és ott bankkártyával is fizethet **banki utalási költség nélkül**.

Bővebben:

A vállalkozók/vállalkozások - főszabály szerint - a Nemzeti Adó- és Vámhivatalon keresztül elektronikusan nyújthatják be a helyi iparűzési adóbevallásukat Tapolca Város Önkormányzati Adóhatósága felé.

2022. évi iparűzési adóbevallás benyújtására, javítására, önellenőrzésére a „22HIPAK" számú nyomtatvány szolgál. Ezt a bevallási nyomtatványt azoknak kell benyújtaniuk, akik/amelyek az iparűzési adó alanyának minősülnek és a székhelyük, telephelyük Tapolcán volt a 2022-es adóévben. Az iparűzési adó alanya a helyi adókról szóló 1990. évi C. törvény (Htv.) 52. § 6. pontja szerinti vállalkozó.

Az ehhez szükséges nyomtatvány a NAV honlapján <https://www.nav.gov.hu/> megtalálható. A „22HIPAK" jelű adóbevallás nyomtatványban az előző évi bevalláshoz képest több jelentős változás is történt, mely érinti a nyomtatvány struktúráját, és a működését is. A 2022. évre vonatkozó nyomtatvány ún. kötegelt változatban érhető el, így adózóként és adóévenként egy bevallás benyújtására van szükség, minden telephelyre külön ún. „M" lap beadásával.

**FONTOS VÁLTOZÁS 2023. adóévre!**

2023.01.01-től a helyi iparűzési adóban az egyszerűsített adóalap-meghatározási mód jelentősen megváltozott. Ez évtől a korábbi háromféle módszert egyféle (választható) adóalap-megállapítási mód váltotta fel (Htv. 39/A.§), ugyanakkor a kisvállalati adó (KIVA) alanyai továbbra is változatlan feltételekkel választhatják az egyszerűsített adóalap-meghatározási módot.

Az ún. „kisvállalkozóknak" bizonyos árbevételi határokon belül, bevallás nélkül is egyszerűsödhet a helyi iparűzési adófizetésük. A Htv. szerint kisvállalkozónak minősül az a vállalkozó, akinek/amelynek éves nettó árbevétele nem haladja meg 25 millió forintot, illetve kiskereskedő átalányadózó egyéni vállalkozó esetén nem több, mint 120 millió forint.

A kisvállalkozók közül lesznek olyan csoportok, akiknek ezt az egyszerűsített módot választania (kell/lehet) és lesznek olyanok is, akik akkor kerülnek ki ebből az egyszerűsített módból, ha kifejezetten ezt kérik (Htv. 51/Q. §).

2023. évtől az egyszerűsített adóztatást bármely vállalkozói csoport választhatja, legyen az társaság, vagy egyéni vállalkozó magánszemély.

Egyszerűsített adóalap meghatározás első ízben történő választásának bejelentési módjai:

- 2022. december 31-én KATA alanyként tételes iparűzési adót fizető egyéni vállalkozónak teendője nincs, ha ezt az egyszerűsített adózási módot választják.

- 2022. december 31-én a nem tételes iparűzési adót fizetők a 22HIPAK bevallás űrlapon nyilatkozhatnak, legkésőbb 2023. május 31-ig.

- Székhelyét 2023. évtől Tapolcára (Gyulakeszi, Raposka) áthelyező, vagy 2023. évben ugyanitt telephelyet létesítő vállalkozás a bejelentkezési, változás-bejelentési űrlapon nyilatkozhat.

- A vállalkozási tevékenységet 2023. január 1-jét követően jogelőd nélkül Tapolcán (Gyulakeszi, Raposka) kezdő vállalkozó az első adóévről szóló adóbevallásában **23HIPAK** az első adóévre is, és egyúttal a követő évre is nyilatkozhat.

**Egyszerűsített adóalap meghatározás**

A hatályba lépett új szabályok szerinti tételes adóalap-megállapítás egyik jelentős egyszerűsítése, hogy ha a kisvállalkozó ezt az adóalap-megállapítási módszert választja, akkor iparűzési adóelőlegét/adóját adóbevallás benyújtása nélkül, évente egyszer, az adóévet követő év ötödik hónapjának utolsó napjáig (jellemzően: május 31-ig) köteles majd megfizetni.

Eszerint a kisvállalkozó székhelyére és a telephelyére/telephelyeire jutó iparűzési adóalap:

- 2,5-2,5 millió forint, ha a vállalkozó bevétele a 12 millió forintot nem haladja meg,

 (éves iparűzési adó (2%): 50 ezer forint)

- 6-6 millió forint, ha a vállalkozó bevétele a 12 millió forintot meghaladja, de a 18 millió forintot nem haladja meg,

 (éves iparűzési adó (2%): 120 ezer forint)

- 8,5-8,5 millió forint, ha a vállalkozó bevétele a 18 millió forintot meghaladja, de a 25 millió forintot nem haladja meg. Utóbbi kategóriába tartozik az a kisvállalkozó, aki a személyi jövedelemadóról szóló törvény szerinti átalányadózó kiskereskedő és bevétele éves szinten nem több, mint 120 millió forint.

 (éves iparűzési adó (2%): 170 ezer forint)

**Az egyszerűsített módot választó kisvállalkozóknak tételesen nem kell gyűjteniük azokat a számlákat, melyekkel HIPA adóalapjukat csökkenthetik, és az adójukat sem kell megosztani az egyes önkormányzatok között majd éves adóbevallásaikban. Sávhatáron belül maradás esetén bevallást sem kell adni, és az adót csak egyszer, egyösszegben az adó év május 31-ig kell megfizetni.**

A helyi iparűzési adóban az adóelőleget és adófizetést önadózással kell teljesíteni. A helyi iparűzési adó és adóelőleg fizetési kötelezettséget Tapolca Város esetében az önkormányzat iparűzési adó beszedési számlájára lehet megfizetni.

**(Tapolca Iparűzési adó beszedési számla 11748052-15429348-03540000)**

(Gyulakeszi Iparűzési adó beszedési számla 11748052-15427896-03540000)

(Raposka Iparűzési adó beszedési számla 11748052-15427982-03540000)

A koronavírus járvány miatt adókönnyítéssel érintett kis-és középvállalkozások (KKV) részére a 2022. adó év elszámolására még az 1%-os adókulcsot kell alkalmazni, de a **2023. évi adóelőleg megállapításakor már 2%-os adókulccsal kell számolni.**

Az egyéni adószámlákat a vállalkozók az Elektronikus Önkormányzati Portálon megtekinthetik.

Köszönjük, hogy az adókötelezettségek teljesítésével, valamint a befizetett adókkal hozzájárulnak Tapolca Város fejlődéséhez.

Tapolca, 2023. 05. 25.

**Tapolca Város Önkormányzati Adóhatósága**